Útskriftarræða 20.desember 2024

Ágætu hátíðargestir

Gleðilega hátíð og velkomin á útskriftarhátíð Fjölbrautaskóla Snæfellinga.

Nú verður útskrifað í 39 sinn frá Fjölbrautaskóla Snæfellinga sem tók til starfa haustið 2004 og útskrifaði fyrstu nemendurna í desember 2005 en þá útskrifuðust fjórir nemendur. Í dag bætast sjö í þennan hóp og þar með verður fjöldi útskrifaðra kominn í 604 og af því erum við afar stolt.

Hér í dag munum við útskrifa sjö nemendur. Fjórir nemendur útskrifast af félags- og hugvísindabraut, einn nemandi útskrifast af náttúru- og raunvísindabraut og tveir nemendur útskrifast af opinni braut.

Nú vil ég biðja nemendur um að koma hingað og taka við útskriftarskrírteinum sínum.

Ágætu nýstúdentar nú er komið að því að þið setjið upp hvítu kollana, þetta ytra tákn um þá prófgráðu sem þið hafið lokið.

Kæru útskrifuðu nemendur – innilega til hamingju með þennan áfanga.

Nýstúdentar, foreldrar og forsjáraðilar, aðstandendur, bæjarstjórar, formaður skólanefndar, nemendur, starfsfólk og aðrir gestir.

Í dag erum við hér saman komin til að fagna stórum áfanga í lífi ykkar, kæru útskriftarnemar og það er með stolti og gleði sem við horfum til framtíðarinnar sem bíður ykkar.

Þessi dagur markar endalok eins kafla og upphaf annars. Þið hafið lagt hart að ykkur, unnið hörðum höndum og sýnt ótrúlega þrautseigju. Stundum hafið þið kannski alveg verið að gefast upp en þið hélduð áfram og kláruðu þennan kafla. Þið hafið ekki aðeins öðlast þekkingu og færni, heldur einnig vináttu og minningar sem munu fylgja ykkur alla ævi.

Framtíðin er óskrifað blað, og hún bíður ykkar með ótal tækifærum og áskorunum. Það er mikilvægt að muna að þið getið öll náð árangri. Treystið á sjálf ykkur, fylgið draumum ykkar og verið óhrædd við að taka áhættur.

Þið fáið örugglega óteljandi ráð um framtíðina en sem skólameistarinn ykkar vil ég minna ykkur á að þið skuluð setja ykkur markmið því það er mikilvægt að hafa skýr markmið, bæði til skamms og langs tíma. Það hjálpar ykkur að halda fókus og stefnu í lífinu.

Munið að vera sveigjanleg. Lífið er óútreiknanlegt og hlutirnir geta breyst hratt. Verið opin fyrir breytingum og tilbúin að aðlaga markmið ykkar og áætlanir eftir því sem aðstæður breytast. Munið líka eftir því að velja með hjartanu þegar þið standið frammi fyrir stórum ákvörðunum, eins og námsvali eða starfsvali, þá skuluð þið hlusta á innsæi ykkar og velja það sem þið hafið ástríðu fyrir.

Og síðst en ekki síst, verið opin fyrir tækifærum. Lífið býður upp á ótal tækifæri, og stundum koma þau á óvæntum stöðum. Verið tilbúin að grípa þau þegar þau koma því það er í lagi að breyta stefnu sinni og markmiðum eftir því sem maður þroskast og lærir meira um sjálfan sig og heiminn. Það er hluti af lífsins ferðalagi að finna nýja leið þegar leiðin sem þið ætluðu að fara er ekki fær.

Á haustönn 2024 voru tæplega 200 nemendur innritaðir í skólann, af þeim voru 107 fjarnemendur og nemendur okkar koma úr 28 póstnúmerum.

Þessar tölur endurspegla þá breytingu sem hefur orðið á samsetningu á nemendahópnum frá því kennsla hófst hér við FSN fyrir tuttugu árum. Það má samt ekki gleyma því að þegar verið var að vinna að stofnun skólans var þessi áhersla á breytta kennsluhætti sem þá voru kallaðir dreifnám.

Þegar skólinn var stofnaður fyrir tuttugu árum síðan, var horft til nýrra kennsluhátta og var skólabyggingin hönnuð og teiknuð með það í huga. Við höfum enn þá stefnu að leiðarljósi að vera framsækinn skóli og eftir að hafa unnið að innleiðingu leiðsagnarmats og vendináms höfum við snúið okkur að því að vinna að innleiðingu gervigreindar í námi og kennslu. Þessi menntastofnun og starfsfólkið hér hefur metnað fyrir því að fylgjast með nýjungum í kennslufræði og að nýta sér þær til hins ítrasta þannig að nemendur okkar fari héðan vel undirbúnir undir frekara nám og starf. Í skólanum er góður skólabragur og mikill mannauður bæði í áhugasömu starfsfólki og metnaðarfullum nemendum. Við horfum full tilhlökkunar til næstu 20 ára og erum með fullt af hugmyndum að nýjungum. Ég get í þessu sambandi vitnað í orð eins nemanda hér við skólann sem var spurður um það hvernig honum þætt kennslan í FSN og svarið var: „Frumlegasta og besta kennsla sem ég hef séð og ég hugsa "haha vá okei þetta er klárlega framtíðin í kennslu"

Það er rétt að stikla á stóru varðandi viðburði í skólanum á liðinni haustönn.

Stærsti viðburðurinn á þessari önn var í upphafi haustannar þegar við héldum upp á 20 ára afmæli skólans. Við áttum hér dásamlegan afmælisdag og hingað komu margir gestir á opið hús um morguninn og eftir hádegi voru um 90 gestir á afmælishátíð skólans, þar sem margir velunnarar skólans fluttu fallegar ræður og þar kom fram hve mikilvægur þessi skóli er fyrir samfélagið á Snæfellsnesi og á sunnan verðum Vestfjörðum. Ég vil nota tækifærið og þakka Stjórn Jeratúns sérstaklega fyrir þeirra höfðinglegu gjöf en ég tók við gjafabréfi uppá tvær milljónir króna á afmælishátíðinni. Fyrir þessa upphæð endurnýjuðum við hljóðkerfið í húsinu en það var komið til ára sinna, enda sett upp fyrir 20 árum þegar skólinn hóf starfsemi sína. Þetta hljóðkerfi erum við að víga hér í dag.

Í haustfríi skólans fór starfmannahópurinn ásamt mökum til Portúgal þar sem við kynntum okkur starfsemi tveggja skóla sem eins og FSN nota leiðsagnarnám og eru með íþóttaakademíu. Ferðin heppnaðist mjög vel og það er alltaf gott að heimsækja aðra skóla og hitta aðra kennara.

Fyrir Alþingiskosningar í haust var hér framboðsfundur með fulltrúum allra framboða og nemendur stóðu fyrir kosningum í framahaldi af þeirri heimsókn. Svokallaðar Skuggakosningar voru haldnar í öllum framhaldsskólum á svo kallaðri Lýðræðisviku en tilgangurinn er að efla lýðræðisvitund framhaldsskólanema á íslandi. Skuggakosningarnar í FSN heppnuðust mjög vel, kjörsókn var góð og nemendur sem skipuðu kjörstjórn tóku hlutverk sitt alvarlega. Það var Hermann Hermannsson félagsgreinakennari sem aðstoðaði nemendur við framkvæmd Skuggakosninga.

Nemendur í áfanganum Kaupmannahöfn, menning og mannlíf fóru saman til Kaupmannahafnarásamt kennara sínum Tinnu Ólafsdóttur. Ferðin tókst með eindæmum vel og voru nemendur allir sem einn til fyrirmyndar.

Nemendahópur úr FSN fóru ásamt Agnesi Helgu Sigurðardóttir námsráðgjafa og Birtu Antonsdóttur kennara á West Side sem haldin var í Menntaskólanum í Borgarnesi þetta árið. Á West Side keppa nemendur úr framhaldsskólunum á Vesturlandi, Fjölbrautaskóla Vesturlands, Menntaskóla Borgarfjarðar og Fjölbrautaskóla Snæfellinga. Keppt er í ýmsum íþróttum, bæði hefðbundnum og óhefðbundum og að lokinni keppni er ball. Það er skemmst frá því að segja að West Side gekk vel þetta árið, nemendur voru til sóma og allir skemmtu sér hið besta. MB vann keppnina þetta árið.

Miðvikudaginn 18.september var haldinn forvarnardagur í FSN

Markmið með forvarnardeginum er að fræða ungt fólk um umferðaröryggi og gera þeim grein fyrir ábyrgðinni sem fylgir því að vera ökumaðurForvarnardagurinn var í samstarfi við Samgöngustofu, lögreglu og 112. Auk þess að hlusta á fyrirlestra fóru nemendur út fyrir skólann og fylgdust með aðgerðum viðbragðsaðila á uppsettum slysavettvangi.

Nemendur og starfsfólk skólans fengu námskeið frá Símenntun á Vesturlandi um fjölmenningarfærni, staðalímyndir, fordóma og inngildingu.  Jovana Pavlovic og Guðrún Vala Elísdóttir voru með  fræðslu og vinnustofu um fordóma, ólíka menningu, staðalmyndir og fjölmenningarsamfélag. Í fjölmenningarlegu samfélagi er mikilvægt að auka meðvitund um þær áskoranir sem geta falist í ólíkri sýn og ólíkum þanig að við getum öll notið þess að búa í samfélagi margbreytileikans.

FSN hefur átt aðild að samstarfsneti framhaldsskólanna, sem er leitt af AFS á Íslandi og gefst framhaldsskólum kostur á að senda nemendur sína í skiptinám til Evrópu í þrjá til tíu mánuði, þar sem nemendurnir stunda nám í evrópskum framhaldsskóla og búa hjá fósturfjölskyldu. Tveir nemendur FSN eru í Evrópu í skiptinámi á vegum AFS á Íslandi. Skiptinemarnir eru þau Eyþór Júlíus Hlynsson nemandi á náttúru- og raunvísindabraut en hann hefur dvalið í Slóvakíu síðastliðna þrjá mánuði. Hinn nemandinn er Ólöf Harpa Aðalsteinsdóttir nemandi á íþróttabraut en hún fór til Ungverjalands og verður þar í fimm mánuði. Það þarf ekki að taka það fram hvað nemendur sjá heiminn í nýju ljósi við að fara í skiptinám.

Því er það mér sérstök ánægja að segja frá því að umsókn FSN um að verða ERASMUS skóli hefur verið samþykkt og gaman að segja frá því að umsóknin frá okkur var metin af tveimur sérfræðingum og féll skólinn okkar 82 stig af 100 í einkunn.

Það verður spennandi að fá að vera ERASMSUS skóli og ég vil sérstaklega þakka Svanhvíti Sjöfn Skjaldardóttur fyrir vinnuframlag sitt við umsóknina en Svanhvít sér um erlendi samskipti.

Við fengum góða gesti en hingað komu kennarar frá Norrköping í Svíþjóð. Skólinn þeira De Geergymnasiet fékk styrk frá Norplus og það mun verða áframhald á samstarfi á milli þessa skóla og FSN.

Hingað komu líka gestir frá framhaldsskóla í Zagreb í Króatíu, tveir kennarar og þrír nemendur. Þau komu til að skoða matarvenjur og framboð á hollum mat í íslenskum framhaldsskólum, auk þess sem þau fengu tækifæri að virða fyrir sér einstaka náttúru Snæfellsness. Þau voru afskaplega lukuleg með heimsóknina og leist vel á skólann, kennsluaðferðir og hversu duglegir nemendur FSN voru við vinnu sína. Verkefnið var unnið í gegn um Erasmus og stefnir FSN á að endurgjalda heimsóknina og fara til Króatíu á komandi misserum.

Ég minntist á gervigreindina hér áður en Loftur Árni kennari hefur verið með vinnustofur og fyrirlestra þar sem hann hefur verið að kynna hvernig innleiðing gervigreindar gengur fyrir sig í FSN. Við erum spennt að nýta gervigreindina við nám og kennslu og það má búast við fleiri fréttum af FSN og gervigreindinni enda eru einkunnaorð skólans Framsækni, Sjálfstæði og Nýsköpun.

Nýjustu fréttirnar af skólastarfinu er að það verður stofnað foreldraráð hér við skólann eftir áramót. Þeir foreldar sem munu sitja í ráðinu eru Guðmundur Pálsson, Hinrik Konráðsson, Dagný Ósk Hermannsdóttir, Berglind Eva Ólafsdóttir og Brynja Mjöll Ólafsdóttir. Við hlökkum til samvinnunnar með foreldraráðinu.

Kæru nýstúdentar ég óska ykkur og aðstandendum ykkar innilega til hamingju með þennan merka áfanga og óska ykkur alls hins besta.

Ágætu nýstúdentar sem hafið útskrifast hér í dag, og aðrir hátíðargestir. Þá er komið að lokum þessarar athafnar.

Ég vil þakka þeim sem gáfu útskriftarnemendum gjafir.

Ég vil líka þakka ræðumönnum fyrir þeirra ræður og Gísla sem stóð sig eins og venjulega vel sem kynnir.

Ég vil þakka þeim sem komu að undirbúning þessarar hátíðar, Lilju skrifstofufulltrúa, Ólafi húsverði, Grazynu ræstitækni, Rúnu fjármálastjóra, Hermanni mannauðsstjóra og Agnesi námsráðgjafa og Sólrúnu aðstoðarskólameistara.

Öllum nemendum og starfsmönnum skólans þakka ég samstarfið á haustönn og ég hlakka til næstu annar með ykkur.

Hér í salnum bíða okkur veitingar og okkur væri það sérstök ánægja ef allir viðstaddir vildu þiggja veitingar í boði skólans. Að þessu öllu sögðu óska ég ykkur gleðilegrar jólahátíðar og farsæls komandi árs.